Питката на баба...
На баба питката - обичана и с аромат на детство.
Първо се натрошава маята, после се прибавят щипката сол, щипката захар, 1 ч.л. брашно и накрая млякото (сложете 2 ч.л. и разбъркайте добре – до получаването на гъста смес, при нужда добавете още 1 ч.л. мляко). Сложете купичката на топло, не забравяйте да извадите лъжичката ако е метална, и изчакайте около 15 минути. Маята е готова, когато е бухнала и е напълнила купичката.
Чак когато се уверите, че е почнала да бухва, пригответе голяма купа и сипете брашното вътре. Направете кладенче. Разбийте 4 яйца и ги сипете в кладенчето. Добавете всичко останало и накрая маята. Почнете да разбърквате с лъжица, като събаряте и по малко от брашното. Когато се получи тесто, размесете с ръце. Разделете на 3 топки. Размесете и тях поотделно – при нужда добавете още брашно. Върнете ги в купата, покрийте с кърпа и оставете да втаса за поне половин час.
Извадете 1 топка и я разточете тънко. Сложете няколко малки парченца масло и оставете настрани. Повторете същото и с другите две топки. Омекналото масло размажете с пръсти. Поставете 3-те кори една върху друга, като блатове на торта, и навийте на руло, чиито краища почнете да навивате в различни посоки като започнете от средата.
Намажете тава с олио и поръсете с брашно. Рулото нарежете на еднакво дебели филийки и наредете в тавата като почнете от центъра навън. Покрийте с кърпа и оставете да втаса втори път. Пуснете печката да се загрява на 160-180°.
Разбийте жълтъка на последното яйце и намажете питката. Пече се около 45 минути. Оставете леко да поизстине, преди да извадите от тавата.